
Ти имаш мнение! Ти искаш гласът ти да бъде чут! Искаш да вземаш решения! Ти можеш! Знаеш как. Понякога не знаеш. Но знаеш защо! Питаш се. Търсиш! Намираш. Искаш да участваш! Но не те чуват. Ти имаш право на позиция! Вероятно твоят проблем застрашава други младежи. Вероятно твоето решение от вчера днес може да помогне на друг!

Затова подай сигнал! Включи се!
УЧАСТВАЙ В КОНКУРС НА ТЕМА
„Кое ме прави уязвим, онеправдан и зависим и кое ми помага да не бъда”
Разкажи своята история! Сподели проблема си. Какви бяха трудностите и как (не) ги преодоля? Какво и как ти помогна? Кое те спъваше? На какво се научи?
Изпрати своя сигнал-есе до 10 август 2011 г. на имейл imp@europe.com или на пощенски адрес: ул. „Аксаков” 52, етаж 3, 1000 София, Институт за модерна политика (важи датата на пощенското клеймо). Не забравяй да напишеш как се казваш, на колко години си, откъде си. Остави ни телефон, пощенски адрес и имейл, за да се свържем с теб. Изпрати ни и своя снимка и кратка биографична справка!
Сигналите-есета трябва да бъдат авторски (написани лично от теб) и с големина между 2 и 4 стандартни машинописни страници (не по-малко от 3600 и не повече от 7200 знака).

Петчленно независимо жури чрез анонимна процедура ще определи по 5 най-добри сигнали-есета в две категории:

- младежи на възраст между 12 и 17 години (към 10 август 2011 г.)

- младежи на възраст между 18 и 24 години (към 10 авруст 2011 г.)

Изпрати своя сигнал! Дай своя глас! Бъди победител! Провери дали печелиш и прочети десетте най-добри есета на www.modernpolitics.org (резултатите от конкурса ще бъдат обявени до 20 август 2011 г. )
Десетимата победители от двете категории (12-17 и 18-24 години) ще бъдат поканени от Института за модерна политика да посетят Народното събрание на Република България. На специална публична церемония в София г-н Гиньо Ганев, бивш народен представител и Омбудсман на Република България, ще връчи на победителите специални писалки-пера – символ на силата на словото и независимостта на гражданското общество. 
Конкурсът се организира по проект „Чуй моя млад глас и го имай предвид!” на Института за модерна политика. Проектът е финансиран по Програма „Дъга” на  Фондация „Работилница за граждански инициативи” с  финансовата подкрепена на Фондация „Оук” и Фондация „Велукс”.
